Poliisi on ottanut kiinni 17-vuotiaan miehen epäiltynä Skinnarilassa Lappeenrannassa torstaina tehdyistä tuhopoltoista. Kiinniotettu mies on sama, joka oli kiinniotettuna viime kesänä epäiltynä tuolloin tehdyistä tuhopoltoista. Tuolloin hänen osallisuutensa paloihin jäi auki.

Rikoskomisario Petri Korpisammal Kaakkois-Suomen poliisista kertoo, että mies otettiin kiinni kadulta lähellä palopaikkaa.

—Hänet otettiin kiinni siitä lähistöltä ulkoa.

Korpisammal kertoo, että kiinniotettu kuljetetaan Imatralle ja hänet pidätetään. Kuulusteluiden vuoro on perjantaina.

—Meillä on muutamia silminnäkijöitä. Lisäksi teemme teknistä tutkintaa.

Poliisi sai puolenpäivän jälkeen torstaina useita ilmoituksia Skinnarilassa palavista roskakatoksista. Tuhopolttajaa etsittiin kahden partion voimin.

Palopaikalla Skinnarilassa ollut Etelä-Saimaan toimittaja Anssi Silvennoinen kertoo, että poliisi haastatteli iltapäiväkahden aikaan lähialueen asukkaita. Tuolloin ainakin yksi roskakatos oli vielä osin tulessa.

Useita hälytyksiä pelastuslaitokselle

Päivystävä palomestari Toni Jaako Etelä-Karjalan pelastuslaitokselta kertoo, että tulessa on ollut neljä roska-astiaa ja -katosta. Pelastuslaitos sai torstaina iltapäivän aikana useita hälytyksiä tulipaloista ja rakennuspaloista Lappeenrannassa. Hälytyksiä tuli kello 12.35 ja 13.35 välisenä aikana kaikkiaan kuusi, mutta osa oli ilmoituksia samasta tapahtumasta.

Palot olivat Kalankadulla, Kaartinkadulla, Korpimaankadulla ja Kaivosuonkadulla.

—Nämä ovat vierekkäisiä katuja, kävelymatkan päässä toisistaan.

Kaartinkadulla paloi roskakatos ja Kalankadulla lehtiroskis. Suurempaa tuhoa tuhopolttaja sai aikaan Korpimaankadulla ja Kaivosuonkadulla.

Korpimaankadulla tuhoutui taloyhtiön roskakatos sekä lämmönjakeluhuone, Kaivosuonkadulla Lappeenrannan opiskelija-asuntosäätiön ulkovarasto ja polkupyöräkatos. Myös katoksen vieressä ollut auto paloi pelastusyrityksistä huolimatta.

—Tällä hetkellä ei ole uusia ilmoituksia, mutta valmius on myös niihin. Toivotaan kuitenkin, että tämä nyt loppuisi, Jaako kommentoi kello 13.40 aikaan torstaina.

Tuhopolttojen sarja alkoi jo keskiviikkona, kun Kaartinkadulla Skinnarilassa sijaitsevan kerrostalon rappukäytävässä sytytettiin tulipalo iltapäivällä. Asukkaat huomasivat ensimmäisessä kerroksessa tuleen sytytetyn irtaimistokasan, jossa oli ainakin mattoja ja paperitavaraa.

He sammuttivat tulen vedellä ja kutsuivat noin kello 18.30 palokunnan varmistamaan tilanteen.

Viime kesänä lukuisia tuhopolttoja

Poliisi tutki tuhopolttojen sarjaa myös viime kesänä. Tuolloin Huhtiniemen ja Sammonlahden alueella sytytettiin tuleen lukuisia roskakatoksia.

Heinäkuussa poliisi otti kiinni 17-vuotiaan miehen epäiltynä yhteensä 11 tulipalon sytyttämisestä Lappeenrannan länsipuolella.

Tuolloin miestä ei esitetty vangittavaksi.

Juttua muokattu 4.1. kello 14.49. Lisätty muun muassa tieto, että epäilty tekijä otettiin kiinni.